## Rješenje kojim se trgovačkom društvu Raiffeisenbank Austria d.d., Zagreb, odobrava prospekt o izdavanju do najviše 1.464.800 redovnih dionica na ime

### NN 26/2008 (29.2.2008.), Rješenje kojim se trgovačkom društvu Raiffeisenbank Austria d.d., Zagreb, odobrava prospekt o izdavanju do najviše 1.464.800 redovnih dionica na ime

# HRVATSKA AGENCIJA ZA NADZOR FINANCIJSKIH USLUGA

**872**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga,
temeljem Zahtjeva trgovačkog društva Raiffeisenbank Austria d.d., Zagreb,
Petrinjska 59, za odobrenje prospekta o izdavanju dionica privatnom ponudom, na
sjednici održanoj 21. veljače 2008. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Raiffeisenbank Austria d.d., Zagreb, Petrinjska 59,
odobrava se prospekt o izdavanju do najviše 1.464.800 redovnih dionica na ime,
nominalne vrijednosti 1.000,00 kuna, privatnom ponudom, ukupne vrijednosti do
najviše 1.464.800.000,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Raiffeisenbank Austria d.d., Zagreb, Petrinjska 59, (dalje
u tekstu: Izdavatelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 31. prosinca 2007. godine, Zahtjev za
odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (dalje u tekstu:
Zakon) i Pravilniku o sadržaju zahtjeva i prilozima za odobrenje prospekta i
skraćenom prospektu (»Narodne novine« broj 118/03, dalje u tekstu: Pravilnik).
Zadnja dopuna Zahtjeva bila je 12. veljače 2008. godine.
II. U provedenom postupku utvrđeno je da je Glavna skupština Izdavatelja, 20.
prosinca 2007. godine, donijela odluku o povećanju temeljnog kapitala društva
izdavanjem novih redovnih dionica (dalje: Odluka). Sukladno Odluci temeljni
kapital Izdavatelja povećava se s iznosa od 2.234.132.000,00 kuna na iznos
3.698.932.000,00 kuna.Temeljni kapital povećava se izdavanjem i uplatom
1.464.800 novih redovnih dionica, koje glase na ime, nominalne vrijednosti
1.000,00 kuna svaka. Dionice se izdaju i uplaćuju po cijeni od 1.000,00 kuna po
dionici.
Dionice se izdaju privatnom ponudom, uz poštivanje prava prvenstva postojećih
dioničara Izdavatelja. Pravo upisa i uplate novih redovnih dionica pripada
isključivo postojećim dioničarima Izdavatelja koji su imatelji redovnih dionica
Izdavatelja, i to trgovačkim društvima:
1. Raiffeisen International Bank-holding AG, sa sjedištem u Austriji, Beč, Am
Stadtpark 9, i
2. Raiffeisen-Zagreb-Beteiligungsgesellschaft mbH, sa sjedištem u Austriji, Graz,
Kaiserfeldgasse 5.
Ovi dioničari mogu razmjerno udjelima u dosadašnjem temeljnom kapitalu, upisati
najmanje onoliko novoizdanih dionica koliko postotno sudjeluju u temeljnom
kapitalu prije povećanja istog. U slučaju da neki dioničari ne iskoriste svoje
pravo upisa ili ga iskoriste samo djelomično, preostale dionice rasporedit će se
onim dioničarima koji upišu više dionica od količine koja im je garantirana
pravom prvenstva, i to u omjerima u kojima dioničari sudjeluju u dijelu
temeljnog kapitala koji na njih otpada.
Upis dionica trajat će 15 dana, računajući od dana odobrenja prospekta o
izdavanju dionica od strane Agencije. Razdoblje uplate dionica trajat će 15 dana
od dana zatvaranja razdoblja upisa dionica. Predmetno izdanje dionica smatrat će
se uspješnim ukoliko u utvrđenom roku za upis i uplatu dionica bude upisano i
uplaćeno 90,00% predmetnog izdanja dionica. U slučaju neuspjelog izdanja,
Izdavatelj će u roku od 7 dana od dana zaključenja izdanja, obaviti povrat
uplata dioničarima koji su upisali i uplatili dionice.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/44
Urbroj: 326-111/08-6
Zagreb, 21. veljače 2008.

Član Uprave
**Ivica Letinić**, v. r.

Rješenje, NN 26/2008-872
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)